এরপর আমরা পাই ভাষাশহীদ গ্রন্থমালা। এটা বাংলা একাডেমীর তৎকালীন মহাপরিচালক মনজুরে মাওলার একটা দারুণ উদ্যোগ। এই গ্রন্থমালায় অনেকগুলো গ্রন্থ প্রকাশিত হয়েছিল। প্রতিটি গ্রন্থ ছিল মানের দিক দিয়ে অসাধারণ। এগুলো ঠিক কিশোর-কিশোরীদের জন্য না হলেও ছোট সংক্ষিপ্ত পরিসরে বিশ্ববিদ্যার একটা নির্বাচিত সারসংক্ষেপ এখানে পাওয়া যায়। উৎসব কেন হয়, অনুবাদ কেমন হওয়া দরকার, অ্যাবসার্ড নাটক কাকে বলে, সৌরজগতের পরিচয়, কৃষ্ণবিবর কারা, সংখ্যার যাদু, শাড়ির বৈচিত্র্য, বৃষ্টি ও বজ্র, সাপের পরিচিতি, ক্যান্সারের বর্ণনা, সক্রেটিসের শিক্ষা – এসব নিয়ে বিশেষজ্ঞ লেখকদের অসাধারণ পাচক ছিল এই বইগুলি। সেজন্য এদের অনেকগুলিই আজো পুনঃমুদ্রিত হচ্ছে। কিন্তু সেই অসাধারণ প্রচেষ্টার কোনো ধারাবাহিকতা আমরা এখন আর দেখিনা।